Nos Alexander miseratione divina Cabilonensis episcopus, universis presentes litteras inspecturis notum facimus quod dominus Radulfus de Marne, miles, in nostra presentia propter hoc constitutus, publice recognovit se pygnori obligasse, in manu venerabilis patris Ansselli Dei gratia Eduensis episcopi, universa que habet apud Sanctum Johannem de Vallibus, exceptis quinque bichetis bladi et V solidis censsualibus, que universa movent de feudo legio supradicti Eduensis episcopi, pro ducentis libris Divionenssium bonorum, forcium, in valore viginti duorum ad Parisiensses, recognoscens se predictas ducentas libras ab ipso episcopo recepisse et numerasse et in suis bonis usibus dedusisse. Hanc autem obligationem et gageriam laudaverunt, voluerunt et cuncesserunt domina Agnes, uxor ipsius Radulfi, et Guido et Robertus, liberi eorumdem, et specialiter supradicta domina Agnes renuntiavit expresse quo ad hoc per juramentum suum coram nobis sponte ac provide super Dei evangelia prestitum, omnibus legibus et privilegiis in favorem mulierum in rebus dotalibus introductis. In cujus rei testimonium, ad petitionem dictorum domini Radulfi et Agnetis, uxoris sue necnon liberorum eorumdem, presentes litteras sigilli nostri munimine duximus roborandas. Actum anno Domini Mº CCº XLº nono, mensse julii.